Øvingsoppgave nr. 1, høst 2006, 4.avd. cand.jur.

Innleveringsfrist fredag 25.august kl. 9.00.

Jens Mo og Ole Li, begge 22 år gamle, var arbeidsledige. De bodde i tettstedet Vik. I løpet av høsten 2005 hadde de drevet med naskerier/tyverier fra kiosker og butikker. De var ikke blitt tatt av politiet for denne kriminaliteten. De syntes dette ga lite utbytte og diskuterte hvordan de kunne få tak i større verdier, helst penger. Kjæresten til Ole Li, Gro Holm, arbeidet som hjemmehjelp i kommunen. Ole og Gro hadde vært kjærester den siste måneden. Gro hadde nevnt for Ole at Peder Ås hadde over 100 000 kroner liggende gjemt i et skap i huset sitt. Huset lå enslig til opp mot en skog. En kveld de var sammen, spurte Ole henne om hvor i huset skapet sto hvor Ås hadde gjemt pengene, og om det var låst. Gro fortalte Ole at det var et skap på soverommet. Gro fortalte også at Peder Ås hver onsdag var på aldershjemmet i kommunen og ikke kom hjem før på ettermiddagen.  

Ole fortalte Jens hva Gro hadde nevnt for ham og de bestemte seg for å få tak i pengene hjemme hos Peder Ås. Onsdag 11. januar 2006, etter at Ås hadde dratt på aldershjemmet, dro Jens og Ole opp til huset til Ås. Jens Mo brøt opp et vindu på baksiden av huset med en stor skrutrekker slik at de kom seg inn.  I skapet på soverommet fant de pengene Gro hadde nevnt. Mo la pengene i en ryggsekk han hadde med seg. De snakket sammen om at Peder Ås kunne ha gjemt penger flere steder og de begynte å lete rundt i huset. I en kommode i stuen fant de gammelt sølvtøy og en gullklokke. Sølvtøyet og gullklokka la de i plastpose som de satte ved vinduet de hadde brutt opp. De fortsatte å lete gjennom huset etter flere verdier de kunne ta med seg. 

Jens og Ole hørte at inngangsdøra ble låst opp og skjønte at det var Peder som kom hjem. De hørte at han gikk inn på kjøkkenet. Peder var på vei inn i stuen da han hørte noe bak seg, han snudde seg og så de to. Peder ropte til dem og lurte på hva de gjorde i huset hans. ”Det skal ikke du bry deg med”, svarte Jens. Jens gikk mot Peder og slo til Peder i hodet med en stor skrutrekker. Peder falt om på gulvet og ble liggende. Jens og Ole løp ut av huset og kom seg hjem til Ole. Der telte de opp pengene som de hadde fått med seg. Det var i alt 140 000 kroner. 

Peder, som hadde mistet bevisstheten som følge av slaget, våknet etter en stund. Han fikk ringt til lensmannen som kom opp og tok avhør av ham. Peder forklarte at pengene hans var borte. Sølvtøyet og gullklokka sto igjen i plastposen ved vinduet som var brutt opp. Peder fortklarte at han hadde sett to gutter i huset da han kom hjem, han husket at en av dem hadde slått ham ned. Han kjent ikke noen av guttene. Politiet startet etterforskning av saken, og de fant flere fingeravtrykk på sølvtøyet. 


Lensmannskontoret etterforsket tyveriet fra Peder Ås. De fikk etter en tid mistanke til Jens Mo og Ole Li da disse plutselig hadde fått mye penger. Mo hadde blant annet kjøpt seg en motorsykkel til nærmere 100 000 kroner. Sykkelen hadde han betalt kontant. Lensmannsbetjent Hansen fant ut at han ville få tak i fingeravtrykk fra Mo. Han passet på en gang Mo hadde vært inne på en kafé i bygda og fikk tak i glasset Mo hadde drukket av. Det viste seg at fingeravtrykket av Mo på glasset stemte med fingeravtrykk funnet på sølvtøyet som sto igjen hjemme hos Ås.           

Jens Mo ble pågrepet siktet for ran, forbrytelse mot straffeloven § 268, jf § 267, av Peder Ås 11. januar 2006. Jens Mo nektet å avgi forklaring til politiet. Han ble løslatt. 
Gro Holm ble avhørt fordi hun var hjemmehjelp hos Peder Ås. Hun ble avhørt som vitne. Under avhøret forklarte hun at hun kjente til at Ås hadde gjemt penger hjemme og på spørsmål, at hun hadde nevnt dette for Ole Li. 

Noen dager senere dro Ole og Gro på fest i bygdas samfunnshus der flere ungdommer var samlet. Før de dro på festen hadde de begge drukket noen flasker øl og det ble også drukket øl på festen. Under festen ville Truls Vik, som tidligere hadde vært sammen med Gro, ha en dans med Gro. Hun ville ikke. Truls ble sint og kalte Gro for en ” forbanna hore”.  Ole som hørte dette ble sinna og gikk etter Truls og slo til ham med knyttet hånd flere ganger i ansiktet. Ordensvaktene kom til og fikk roet situasjonen. Truls oppsøkte legen dagen etter og han hadde fått et kutt over øyet som måtte syes med tre sting og en kraftig blåveis. Truls Vik sendte et brev til lensmannen der han redegjorde for at han var blitt slått av Ole Li og ba lensmannen etterforske saken. 

Sakene ble ferdig etterforsket

Politiadvokat Liv Dal tok ut tiltale mot Jens Mo og Ole Li for forbrytelse mot:

I.  straffeloven § 268, 2.ledd, jf § 267

 for om formiddagen 11. januar 2006 i hensikt å skaffe seg eller andre en uberettiget  vinning i Peder Ås sitt hus å ha slått ned Peder Ås og borttatt kr 140 000 i kontanter  samt sølvtøy og et gullur, tilhørende Ås. 

II.  mot Ole Li
 Straffeloven § 228, 2 ledd

for lørdag kveld 14. januar 2006 å ha slått til Truls Vik i ansiktet flere ganger med knyttet hånd med den følge at han fikk skade i ansiktet, en flenge i ansiktet som måtte syes med tre sting og en kraftig blåveis. 

I tiltalebeslutningen ble det krevd at Jens Mo og Ole Li skulle dømmes til å betale erstatning til Peder Ås for tap av pengene, samt for skadeverk i huset hans.  

Hovedforhandling ble holdt i Vik tingrett i april 2006. Politiadvokat Liv Dal møtte som aktor.

Forsvarer for Mo og Li påsto at saken måtte avvises for både post I og II. Aktor ville legge frem rapporten om fingeravtrykk som viste at Mos fingeravtrykk var funnet på sølvtøyet som bevis i saken. Mos forsvarer påsto at fingeravtrykket på glasset var ulovlig fremskaffet og derfor ikke kunne brukes som bevis. Aktor hevdet at fingeravtrykket kunne benyttes som bevis.

Subsidiært hevdet han at Mo og Li måtte frifinnes for ran, forbrytelse mot strl § 268, 1. ledd, jf § 267. Videre hevdet han at Ole Li ikke kunne dømmes for medvirkning til ran, idet han ikke var klar over at Jens Mo hadde med seg en skrutrekker som han slo til Peder Ås med. Uansett var ikke sølvtøyet og gullklokka borttatt da det sto igjen i huset. 
 
Videre hevdet forsvareren for Ole Li at han ikke kunne dømmes for forbrytelse mot strl § 228 2. ledd. Uansett måtte han frifinnes på grunn av provokasjon. Dessuten var han beruset da han slo og i edru tilstand ville han ikke ha slått.

Aktor hevdet at det ikke var grunnlag for å avvise saken. Hun hevdet at dersom Mo og Li ikke kunne dømmes for ran, kunne de dømmes etter andre straffebestemmelser. Aktor hevdet videre at Li ikke kunne påberope seg provokasjon fordi han selv ikke var provosert. Aktor ville også endre tiltalen mot Li fra forbrytelse mot strl § 228, 2 ledd til legemsbeskadigelse, forbrytelse mot strl § 229, 1. ledd. Forsvareren hevdet at det var det ikke adgang til og uansett var ikke skyldkravet i § 229 oppfylt. 

Aktor ville føre Gro Holm som vitne i retten. En måned før hovedforhandlingen hadde hun flyttet sammen med Ole Li. Gro Holm møtte i retten, men nektet å avgi forklaring. Aktor ville lese opp politiforklaringen hennes. Forsvareren til Li motsatte seg det. Han hevdet at hun ikke var blitt gjort kjent med sin rett til å nekte å avgi forklaring til politiet da hun forklarte seg for lensmannsbetjenten. Hun hevdet dessuten at hun nå var samboer med Li og av den grunn var fritatt for vitneplikt. Aktor bestred dette.

II  Sivilprosess

Peder Ås var redd for at Mo og Li ikke skulle bli straffedømt i tingretten. Han bestemte seg derfor for å reise sivilt krav om erstatning mot de to. Han tok ut stevning ved Vik tingrett mot de to med påstand om erstatning på i alt kr 170 000 for tap av penger, samt reparasjon av det skadede vinduet og noen ødelagte skapdører i huset. 

Hovedforhandling i den sivile saken ble avholdt før straffesaken, i mars 2006, da Vik tingrett hadde fått bortfall av en større sivil sak.

Advokaten til Mo og Li påsto under hovedforhandlingen at saken måtte avvises av flere grunner, bl.a. at tiltalen i straffesaken var tatt ut før stevningen i den sivile saken og at det i tiltalebeslutningen fremgikk at det var nedlagt påstand om at Mo og Li skulle dømmes til å betale erstatning til Peder Ås.  

Advokaten til Ås motsatte seg dette. Han fremmet dessuten, under hovedforhandlingen, krav på oppreisning på kr 100 000. Advokaten til Mo og Li hevdet at det ikke var adgang til slik utvidelse under hovedforhandlingen.  

*****
Både de prinsipale og subsidiære spørsmål oppgaven reiser skal drøftes.

